《借汪路教韵题赵东麓判丞临清堂》
宋代·杨公远

结屋俯清溪，萧然迥出奇。
书藏千万卷，梅浸两三枝。
入竹风声千，移花日影迟。
乐山仍乐水，何虑复何思。
菊有陶潜逸，兰无屈子悲。
娱情琴上操，遣兴局间棋。
对客频倾酒，临流剩赋诗。
要将閒度日，只恐道关时。
触目多幽致，留题总色丝。
千吟增敬羡，貂续匪佳辞。

作者简介：杨公远（一二二七～？）（生年据本集卷上《生朝（己巳）》“初度今朝四二年”、卷下《初度（丙戌）》“今朝六十从头起”推定），字叔明，号野趣居士，歙（今安徽歙县）人。善诗工画。终生未仕，以诗画游士大夫间。有《野趣有声画》二卷。事见本集卷首宋吴龙翰序、卷末方回跋，《元书》卷八九《方回传》附。　杨公远诗，以影印文渊阁《四库全书》本为底本（校以清刻本，无异文）。